HELSINGIN KÄRÄJÄOIKEUS 
Porkkalankatu 13 
00180 Helsinki 
Puh. 010 36 44200 15.2.2008 

Oikeusministeriö 

Viite: Oikeusministeriön lausuntopyyntö 25.1.2008 

Asia: Lausunto Sikiön, alkion ja perimän suojaa koskevien rangaistussäännösten muuttamista valmistelleen työryhmän mietinnöstä 2007:18 

Pyydettynä lausuntona Sikiön, alkion ja perimän suojaa koskevien rangaistussäännösten muuttamista valmistelleen työryhmän mietinnössä esitettävistä ehdotuksista Helsingin käräjäoikeus lausuu seuraavan. 

Rikoslain 22 luvun sikiönlähdettämistä koskevia säännöksiä ei ole rikostilastojen mukaan sovellettu vuoden 1972 jälkeen. Säännösten merkitys ja rangaistusuhat eivät ole vastanneet nykyaikaa. Säännösten sisältö ja kieli eivät nekään ole olleet ajanmukaiset. 

Käräjäoikeus pitää hyvänä säännösten sisällön uudistamista aineellista lainsäädäntöä ja käytäntöä vastaaviksi sekä säännösten kielellistä uudistamista. Sikiön, alkion, perimän ja sukusolujen suojaan kiinteässä asiayhteydessä olevien rikoslain ulkopuolisten aineellisten lakien vankeusuhkaisten rangaistussäännösten siirtäminen rikoslakiin on perusteltua. 

Käräjäoikeudella ei ole huomauttamista työryhmän ehdotusten johdosta. 

Lausunnon on valmistellut käräjätuomari Eija Larinkoski 

Eero Takkunen
Laamanni